28/07/2013 03:19
Lewis Hamilton imád Magyarországra jönni, és ennek több oka is van. A Mercedes versenyzője negyedik alkalommal nyert hazánkban, és a mai volt az első diadala az új csapatával.
Tegnap még maga Hamilton is a gumik miatt aggódott, és pénteken is elég vészjóslóan beszélt a lehetőségeket illetően. Hamilton ma délután elmondta, az autón véghezvitt fejlesztések és az új abroncsok is hozzájárultak a győzelemhez, de van még más is.
„A csapatmunka. A srácok egész évben fenomenálisak voltak; legyen szó a garázsban folyó munkálatokról, az autó előkészítéséről, és a megbízhatóság is kivételes volt – ez Nico esetében nem mondható el. Az autó még mindig fejlődik, a szezon jelenlegi szakaszában is, és tavaly nem ez volt a helyzet. Remélem, ennek én is részese vagyok. Nagyon boldog vagyok.”
„Ha gyorsak lehetünk itt ilyen hőmérséklet mellett, akkor azt is nagyon remélem, hogy mindenhol azok lehetünk majd”- mondta Hamilton. „Ez egy igazán jó fordulópont lehet számunkra.”
Ami a címet illeti, szerinte korai lenne hirtelen megváltoztatni az álláspontját egyetlen győzelem miatt. „Túl korai lenne, és még mindig nagyon messzire vagyunk. Természetesen izgatott leszel egy ilyen győzelem után, és ma az is megmutatkozott, hogy bármi lehetséges. Szóval, korai lenne megmondani, versenyezhetünk-e ezen srácok ellen. Arra képesek lehetünk, hogy lecsökkentjük a hátrányt, és remélem, a mai nap volt az első lépés hozzá. Kemény versenyek jönnek, és remélem, nem most nyertem utoljára.”
Hamilton kifejtette, a hőséget is elég jól viselte az autóban. „Fizikailag elég könnyű volt, hogy őszinte legyek. Nem voltam végig teljesen a határon. Sokat ittam, próbáltam hazahozni az autót, vigyáztam rá. Nem is tudom, mikor volt utoljára olyan, hogy nem jelentettek problémát az abroncsok. Ez a pálya mindig is jó volt velem. Remélem, még nagyon sok ilyen fog jönni.”
A 2008-as bajnok első győzelmét aratta a Mercedesszel, és természetesen más íze van a diadalnak egy új csapatnál.
„Igen, más érzés... Ugyanakkor, ha nyersz, az mindig olyan érzés, mintha az első alkalom lenne – emlékszem, az első győzelem is kivételes volt. Nagyon megnyugtató volt, amikor átszeltem a célvonalat. Egy nagyon kemény versenyre számítottam, és azt gondoltam, hátra fogok esni. Ez abszolút karrierem egyik csúcspontja. Egy új csapatnál vagyok, mely rendesen szenvedett tavaly, és nagyszerű érzés, hogy 8-9 futam után nyerni tudok velük.”
Hamilton negyedik alkalommal nyert a Hungaroringen, és ezzel beérte Schumachert a statisztikában. A Mercedes versenyzője nem csak a pályát imádja.
„Hihetetlen, hogy ez már a negyedik győzelmem itt. Ez a hely mindig is jó volt velem. Nagyszerű rajongók vannak itt, a nők gyönyörűek, és az étel is remek.” Vajon melyik kanyart választaná, hogy róla nevezzék el? „Talán a kettest választanám.”